贈棋者
作者：范仲淹
朝代：宋

paragraphs: 何處逢神仙，傳此棋上旨。
静持生殺權，密照安危理。
接勝如雲舒，禦敵如山止。
突圍秦師震，諸侯皆披靡。
入險漢將危，奇兵翻背水。
勢應不可隳，關河常表裏。
南軒春日長，國手相得喜。
泰山不礙目，疾雷不經耳。
一子貴千金，一路重千里。
精思入於神，變化胡能擬。
成敗繫之人，吾當著棋史。